CELEX: 32021R2063
Language: sl
Date: 2021-08-25 00:00:00
Title: Delegirana uredba Komisije (EU) 2021/2063 z dne 25. avgusta 2021 o spremembi in popravku Delegirane uredbe Komisije (EU) 2020/2015 o določitvi podrobnosti izvajanja obveznosti iztovarjanja za nekatere vrste ribolova v zahodnih vodah za obdobje 2021–2023

26.11.2021   
               
               
                  SL
               
               
                  Uradni list Evropske unije
               
               
                  L 421/6
               
            
         DELEGIRANA UREDBA KOMISIJE (EU) 2021/2063
         z dne 25. avgusta 2021
         o spremembi in popravku Delegirane uredbe Komisije (EU) 2020/2015 o določitvi podrobnosti izvajanja obveznosti iztovarjanja za nekatere vrste ribolova v zahodnih vodah za obdobje 2021–2023
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/472 Evropskega parlamenta in Sveta z dne 19. marca 2019 o vzpostavitvi večletnega načrta za staleže, ki se lovijo v zahodnih vodah in sosednjih vodah, ter ribištvo, ki izkorišča te staleže, spremembi uredb (EU) 2016/1139 in (EU) 2018/973 ter razveljavitvi uredb Sveta (ES) št. 811/2004, (ES) št. 2166/2005, (ES) št. 388/2006, (ES) št. 509/2007 in (ES) št. 1300/2008 (1) ter zlasti člena 13 Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2020/2015 (2) določa podrobnosti o načinu izvajanja obveznosti iztovarjanja za nekatere vrste pridnenega ribolova v zahodnih vodah za obdobje 2021–2023 na podlagi dveh skupnih priporočil, ki so ju predložile Belgija, Španija, Francija, Nizozemska in Portugalska (v nadaljnjem besedilu: države članice jugozahodnih voda) oziroma Belgija, Irska, Španija, Francija in Nizozemska (v nadaljnjem besedilu: države članice severozahodnih voda).
                  
               
                     (2)
                  
                  
                     V skladu z Delegirano uredbo (EU) 2020/2015 se do 31. decembra 2021 začasno uporabljajo nekatere izjeme od obveznosti iztovarjanja. V teh primerih bi morale države članice z neposrednim upravljalnim interesom čim prej, najpozneje pa do 1. maja 2021, predložiti dodatne znanstvene dokaze, ki podpirajo izjemo. Znanstveni, tehnični in gospodarski odbor za ribištvo (v nadaljnjem besedilu: STECF) bi moral predložene podatke oceniti do 31. julija 2021.
                  
               
                     (3)
                  
                  
                     Države članice severozahodnih voda so po posvetovanju s svetovalnim svetom za severozahodne vode in svetovalnim svetom za pelagične staleže 30. aprila 2021 Komisiji predložile skupno priporočilo, v katerem so zahtevale spremembo načrta za zavržke za nekatere vrste ribolova v severozahodnih vodah.
                  
               
                     (4)
                  
                  
                     Države članice jugozahodnih voda so po posvetovanju s svetovalnim svetom za jugozahodne vode in svetovalnim svetom za pelagične staleže 30. aprila 2021 Komisiji predložile skupno priporočilo, v katerem so zahtevale spremembo načrta za zavržke za nekatere vrste ribolova v jugozahodnih vodah.
                  
               
                     (5)
                  
                  
                     STECF (3) je maja 2021 pregledal navedeni skupni priporočili. Komisija je osnutek delegiranih aktov strokovni skupini, ki jo sestavljajo predstavniki držav članic, predstavila na srečanju 16. julija 2021, ki se ga je kot opazovalec udeležil Evropski parlament.
                  
               
                     (6)
                  
                  
                     Z Delegirano uredbo (EU) 2020/2015 je bilo določeno področje uporabe izjem, ki se uporabljajo v severozahodnih vodah (podobmočja Mednarodnega sveta za raziskovanje morja (v nadaljnjem besedilu: ICES) 5 (razen razdelka 5a in samo v vodah Unije razdelka 5b), 6 in 7). Z navedeno uredbo je bilo določeno tudi področje uporabe izjem, ki se uporabljajo v jugozahodnih vodah (podobmočja ICES 8, 9 in 10 (vode okoli Azorov) ter območja Odbora za ribištvo za vzhodni srednji Atlantik (v nadaljnjem besedilu: CECAF) 34.1.1, 34.1.2 in 34.2.0 (vode okoli Madeire in Kanarskih otokov)). Zaradi pravne jasnosti bi se morala uporaba teh ukrepov izrecno nanašati na vode Unije na navedenih območjih. Delegirano uredbo (EU) 2020/2015 bi bilo zato treba spremeniti.
                  
               
                     (7)
                  
                  
                     Države članice severozahodnih voda so zahtevale novo izjemo na podlagi stopnje preživetja za morsko ploščo, ulovljeno s potegalkami (SSC) v razdelkih ICES 7b–7k. Države članice severozahodnih voda so predložile nove znanstvene dokaze, da bi dokazale visoke stopnje preživetja zavržkov morske plošče pri tej vrsti ribolova. Dokazi so bili predloženi STECF, ki je ugotovil (4), da so podatki o stopnji preživetja zanesljivi in zagotavljajo zanesljive ocene stopnje preživetja pri navedeni vrsti ribolova. Navedeno izjemo bi bilo zato treba vključiti v Delegirano uredbo (EU) 2020/2015.
                  
               
                     (8)
                  
                  
                     S členom 10(4), točka (b), Delegirane uredbe (EU) 2020/2015 je bila do 31. decembra 2021 odobrena izjema zaradi visoke stopnje preživetja za cvetasto ražo, ulovljeno s pridnenimi vlečnimi mrežami na podobmočju ICES 8. Države članice jugozahodnih voda so zahtevale, da se izjema podaljša do 31. decembra 2023. STECF je pregledal znanstvene dokaze, ki so jih predložile države članice jugozahodnih voda, in ugotovil, da so stopnje preživetja v najnovejših študijah nizke, vendar pa se zelo spreminjajo. V letu 2021 so načrtovane dodatne raziskovalne študije, ki bodo združevale vitalnost na krovu in spremljanje v ujetništvu. Izjemo bi bilo zato treba podaljšati do leta 2022, da se tako omogoči dovolj časa za dokončanje študij. Države članice morajo rezultate navedenih študij STECF predložiti najpozneje do 1. maja 2022.
                  
               
                     (9)
                  
                  
                     S členom 13(1), točka (f), Delegirane uredbe (EU) 2020/2015 je bila odobrena izjema de minimis za merjaščevko, ulovljeno s plovili, ki uporabljajo pridnene vlečne mreže, v razdelkih ICES 7b–7c in 7f–7k. Države članice severozahodnih voda so zahtevale, da se določi, da bi moral izračun izjeme temeljiti na ulovu z vsemi vrstami orodja. STECF je ugotovil (5), da čeprav ima ta zahteva vpliva na dovoljene možnosti količine zavržka de minimis, je upoštevana količina zavržka za 0,5-odstotnide minimis majhna, ne glede na to, ali se upošteva ulov z vsemi orodji ali le s pridnenimi vlečnimi mrežami. Poleg tega bi se morala izjema uporabljati le za kode orodja ustreznih pridnenih vlečnih mrež, kot so navedene v Prilogi XI k Izvedbeni uredbi (EU) št. 404/2011. Izjemo bi bilo torej treba odobriti pod temi pogoji do 31. decembra 2022. Države članice morajo STECF predložiti zahtevane podatke o ulovu najpozneje do 1. maja 2022.
                  
               
                     (10)
                  
                  
                     S členom 13(1), točka (a), Delegirane uredbe (EU) 2020/2015 je bila odobrena izjema de minimis za mola, ulovljenega s plovili, ki uporabljajo pridnene vlečne mreže in potegalke, pelagične vlečne mreže in vlečne mreže z gredjo, v razdelkih ICES 7b–7k. Ta izjema je bila odobrena le do decembra 2021 glede na splošno stanje ohranjenosti mola na podobmočjih ICES 7b–7k. Države članice severozahodnih voda so zahtevale podaljšanje izjeme. STECF je pregledal znanstvene dokaze, ki so jih predložile države članice severozahodnih voda, in ugotovil (6), da so ravni zavržkov razmeroma nizke ter da se je selektivnost izboljšala s sanacijskimi ukrepi, uvedenimi v Keltskem morju (7). Vendar je mol v Keltskem morju stalež, ki je tesno povezan z ulovom trske in se zato strogo nadzoruje. Izjemo bi bilo zato treba podaljšati do 31. decembra 2022, države članice pa morajo STECF predložiti zahtevane podatke o ulovu najpozneje do 1. maja 2022.
                  
               
                     (11)
                  
                  
                     S členom 14(1) Delegirane uredbe (EU) 2020/2015 je bila odobrena izjema de minimis za mola, ulovljenega s plovili, ki uporabljajo pelagične vlečne mreže, vlečne mreže z gredjo, pridnene vlečne mreže in potegalke, na podobmočju ICES 8. Na seznamu orodij pa ni bilo orodij, ki ustrezajo pelagičnim vlečnim mrežam (OTM, PTM in TM). Države članice jugozahodnih voda so zahtevale, da Komisija popravi izpust. Izjemo bi bilo zato treba spremeniti.
                  
               
                     (12)
                  
                  
                     Delegirano uredbo (EU) 2020/2015 bi bilo zato treba ustrezno popraviti in spremeniti.
                  
               
                     (13)
                  
                  
                     Ker ukrepi iz te uredbe neposredno vplivajo na načrtovanje ribolovne sezone plovil Unije in povezane gospodarske dejavnosti, bi morala ta uredba začeti veljati takoj po objavi. Uporabljati bi se morala od 1. januarja 2022 –
                  
               SPREJELA NASLEDNJO UREDBO:
         
            Člen 1
            Delegirana uredba (EU) 2020/2015 se spremeni:
            
                        (1)
                     
                     
                        člen 1 se nadomesti z naslednjim:
                        „Obveznost iztovarjanja iz člena 15(1) Uredbe (EU) št. 1380/2013 se v skladu s to uredbo uporablja v vodah Unije severozahodnih voda (podobmočja ICES 5, 6 in 7) in jugozahodnih voda (podobmočja ICES 8, 9 in 10 (vode okoli Azorov) ter območja CECAF 34.1.1, 34.1.2 in 34.2.0 (vode okoli Madeire in Kanarskih otokov)) za pridneni ribolov in ribolov pelagičnih vrst za obdobje 2021–2023.“;
                     
                  
                        (2)
                     
                     
                        v členu 6(1) se doda naslednja točka (f):
                        
                                    „(f)
                                 
                                 
                                    morsko ploščo (Pleuronectes platessa), ulovljeno v razdelkih ICES 7b–7k s potegalkami (SSC);“;
                                 
                              
                  
                        (3)
                     
                     
                        v členu 10(4) se točka (b) nadomesti z naslednjim:
                        
                                    „(b)
                                 
                                 
                                    ulovljeno s pridnenimi vlečnimi mrežami na podobmočju ICES 8 do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022, predložijo dodatne znanstvene informacije, ki podpirajo to izjemo za cvetasto ražo, ulovljeno s pridnenimi vlečnimi mrežami. STECF navedene znanstvene informacije oceni do 31. julija 2022.“;
                                 
                              
                  
                        (4)
                     
                     
                        v členu 13(1) se točka (f) nadomesti z naslednjim besedilom:
                        
                                    „(f)
                                 
                                 
                                    za merjaščevko (Caproidae) do največ 0,5 % celotnega letnega ulova te vrste s kakršnim koli orodjem na navedenih območjih, ulovljenega s plovili, ki uporabljajo pridnene vlečne mreže (OTT, OTB, TBS, TBN, TB, PTB) v razdelkih ICES 7b, 7c in 7f–7k;“;
                                 
                              
                  
                        (5)
                     
                     
                        v členu 13 se odstavek 2 nadomesti z naslednjim:
                        „Izjema de minimis iz odstavka 1(a) se uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022, predložijo dodatne znanstvene informacije o sestavi ulova. STECF predložene znanstvene informacije oceni do 31. julija 2022.“;
                     
                  
                        (6)
                     
                     
                        v členu 14(1) se točka (m) nadomesti z naslednjim:
                        
                                    „(m)
                                 
                                 
                                    za mola (Merlangius merlangus) do največ 5 % celotnega letnega ulova te vrste s plovili, ki uporabljajo pelagične vlečne mreže, vlečne mreže z gredjo, pridnene vlečne mreže in potegalke (kode orodja: OTB, OTT, OTM, PTB, PTM, TBN, TBS, TBB, OT, PT, TX, TM SSC, SPR, SDN, SX, SV), na podobmočju ICES 8;“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2022 do 31. decembra 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. avgusta 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 83, 25.3.2019, str. 1
         
         
            (2)  Delegirana uredba Komisije (EU) 2020/2015 z dne 21. avgusta 2020 o določitvi podrobnosti izvajanja obveznosti iztovarjanja za nekatere vrste ribolova v zahodnih vodah za obdobje 2021–2023 (UL L 415, 10.12.2020, str. 22).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (7)  Uredba Sveta (EU) 2021/92 z dne 28. januarja 2021 o določitvi ribolovnih možnosti za leto 2021 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije (UL L 31, 29.1.2021, str. 31).